钦定古今图书集成/明伦汇编/官常典/第408卷 > 李严
## 钦定古今图书集成/明伦汇编/官常典/第408卷 > 李严

按《五代史唐臣传》：“严，幽州人也。初名让坤，事刘守光
为刺史，后事庄宗为客省使。严为人明敏多艺能，习
骑射，颇知书而辩。同光三年，使于蜀，为王衍陈唐兴
复功德之盛，音辞清亮，蜀人听之皆竦动。衍枢密使
宋光嗣召严置酒，从容问中国事，严对曰：‘前年天子
建大号于邺宫，自郓趋汴，定天下，不旬日，而梁之降
兵犹三十万，东渐于海，西极甘、凉，北蹑幽陵，南逾闽
岭，四方万里，莫不臣妾。而淮南杨氏，承累世之彊，凤
翔李公，恃先朝之旧，皆遣子入侍，稽首称藩。至于荆、
湖、吴、越，修贡职，效珍奇，愿自比于列郡者，至无虚月。
天子方怀之以德，而震之以威，天下之势，不得不一
也’。”光嗣曰：“荆湖、吴、越，非吾所知，若凤翔则蜀之姻亲
也，其人反复，其可信乎？又闻契丹日益彊盛，大国其
可无虑乎？”严曰：“契丹之彊，孰与伪梁？”光嗣曰：“比梁差
劣尔。”严曰：“唐灭梁如拉朽，况其不及乎！唐兵布天下，
发一镇之众，可以灭辽使无类，然而不在九州之内，
自前古王者皆存而不论，盖不欲穷兵黩武也。”蜀人
闻严应对，愈益奇之。是时，蜀之君臣皆庸暗，而恃险
自安，穷极奢僭。严自蜀还，具言可取之状。初，庄宗遣
严以名马入蜀，市珍奇以充后宫，而蜀法严禁以奇
货出剑门，其非奇物而出者，名曰“入草物。”由是严无
所得而还，惟得金二百两、地衣、毛布之类。庄宗闻之，
大怒曰：“物归中国，谓之‘入草，王衍其能免为入草人
乎’！”于是决议伐蜀。冬，魏王继岌西伐，以严为三川招
讨使，与康延孝以兵五千先行，所过州县皆迎降。延
孝至汉州，王衍告曰：“得李严来即降。”众皆以伐蜀之
谋自严始，而衍怨严深，不宜往。严闻之喜，即驰骑入
益州。衍见严，以妻母为托，即日以蜀降。严还，明宗以
为泗州防御使，客省使如故。其后孟知祥倔彊于蜀，
安重诲稍裁抑之，思有以制知祥者。严求为西川兵
马督监，将行，其母曰：“汝前启破蜀之谋，今行，其以死
报蜀人矣！”严不听。初，严与知祥同事庄宗，时知祥为
中门使，严尝有过，庄宗怒甚，命斩之。知祥戒行刑者
少缓，入白庄宗曰：“严小过，不宜以喜怒杀人，恐失士
大夫心。”庄宗怒稍解，命知祥监，笞严二十而释之。知
祥虽与严有旧恩，而恶其来，蜀人闻严来，亦皆恶之。
严至，知祥置酒从容问严曰：“朝廷以公来邪？公意自
欲来邪？”严曰：“君命也。”知祥发怒曰：“天下藩镇皆无监
军，安得尔独来此？此乃孺子荧惑朝廷尔！”即擒斩之，
明宗不能诘也。知祥由此遂反。